CELEX: 32010D0226
Language: lv
Date: 2010-04-20 00:00:00
Title: 2010/226/: Komisijas Lēmums ( 2010. gada 20. aprīlis) par to, lai pārskatītu ierobežojumu, kas attiecas uz Eiropas Parlamenta un Padomes Regulas (EK) Nr. 1907/2006 XVII pielikumā minētajiem īsas virknes hlorparafīniem ( SCCP) (izziņots ar dokumenta numuru C(2010) 1942) (Dokuments attiecas uz EEZ)

22.4.2010   
            
            
               LV
            
            
               Eiropas Savienības Oficiālais Vēstnesis
            
            
               L 100/15
            
         KOMISIJAS LĒMUMS
   (2010. gada 20. aprīlis)
   par to, lai pārskatītu ierobežojumu, kas attiecas uz Eiropas Parlamenta un Padomes Regulas (EK) Nr. 1907/2006 XVII pielikumā minētajiem īsas virknes hlorparafīniem (SCCP)
   (izziņots ar dokumenta numuru C(2010) 1942)
   (Dokuments attiecas uz EEZ)
   (2010/226/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 18. decembra Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 69. panta 5. punktu,
   apspriedusies ar Komiteju, kas izveidota ar Regulas (EK) Nr. 1907/2006 133. pantu,
   tā kā:
   
               (1)
            
            
               Nīderlande ar 2009. gada 4. jūnija vēstuli ierosināja pārskatīt ierobežojumu, kas attiecas uz Regulas (EK) Nr. 1907/2006 XVII pielikuma 42. pozīcijā minētajiem īsas virknes hlorparafīniem (SCCP), un saskaņā ar minētās regulas 69. panta 5. punktu saistībā ar to iesniedza pierādījumus. Nīderlande paziņo, ka minētās vielas apdraud vidi, īpaši tad, ja tās ir iekļautas izstrādājumos, tostarp gumijas izstrādājumos, celtniecības materiālos un būvmateriālos (blīvēšanas materiālos), tekstilmateriālos un ar krāsu apstrādātos vai ar pārklājumu pārklātos izstrādājumos, iztvaikošanas, izskalošanas un erozijas dēļ šo izstrādājumu lietošanas cikla laikā.
            
         
               (2)
            
            
               Jaunākajā papildinājumā Eiropas Savienības Riska novērtējuma ziņojumā (2), kas sagatavots atbilstīgi Padomes 1993. gada 23. marta Regulai (EEK) Nr. 793/93 par esošo vielu riska faktoru novērtējumu un kontroli (3), tika secināts, ka SCCP atbilst noturīgai, bioakumulatīvai un toksiskai (PBT) vielai izvirzītajiem kritērijiem, un tajā bija identificēti arī citi vides riski attiecībā uz to tekstilmateriālu pārklāšanu ar pārklājumu un gumijas kompaundēšanu/pārveidošanu. SCCP savu PBT īpašību dēļ tika identificēti kā īpaši bīstamas vielas (SVHC) un tika iekļauti Regulas (EK) Nr. 1907/2006 59. pantā paredzētajā sarakstā.
            
         
               (3)
            
            
               Komisija ar 2007. gada 7. jūnija Lēmumu 2007/395/EK par īsas virknes hlorparafīnu lietošanas valsts noteikumiem, kurus Nīderlandes Karaliste ir paziņojusi saskaņā ar EK līguma 95. panta 4. punktu (4), atļāva Nīderlandei saglabāt savus valsts noteikumus par SCCP, kuri bija stingrāki nekā noteikumi par SCCP, kas ietverti I pielikumā Padomes 1976. gada 27. jūlija Direktīvai 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem (5). Attiecīgie spēkā esošie un stingrākie ierobežojumi attiecībā uz SCCP ir norādīti Komisijas paziņojumā saskaņā ar Regulas (EK) Nr. 1907/2006 67. panta 3. punktu (6), un Nīderlande drīkst tos saglabāt līdz 2013. gada 1. jūnijam.
            
         
               (4)
            
            
               Ir ierosināts SCCP iekļaut Protokolā par noturīgiem organiskajiem piesārņotājiem saskaņā ar UNECE Konvenciju par robežšķērsojošo gaisa piesārņošanu lielos attālumos, kā arī Stokholmas Konvenciju par noturīgiem organiskajiem piesārņotājiem. Šāda iekļaušana vēl nav pabeigta, tāpēc atbilstīgi Regulai (EK) Nr. 1907/2006 jāsāk pārskatīt ierobežojums, kas attiecas uz SCCP, lai neaizkavētu atbilstošu risku samazināšanas pasākumu iespējamo pieņemšanu.
            
         
               (5)
            
            
               Nīderlandei saskaņā ar Regulas (EK) Nr. 1907/2006 69. panta 4. punktu ir jāsagatavo dokumentācija atbilstoši minētās regulas XV pielikuma prasībām,
            
         IR PIEŅĒMUSI ŠO LĒMUMU.
   1. pants
   Ierobežojumu, kas attiecas uz Regulas (EK) Nr. 1907/2006 XVII pielikuma 42. pozīcijā minētajiem īsas virknes hlorparafīniem (SCCP), pārskata saskaņā ar minētās regulas 69. pantā izklāstīto kārtību.
   2. pants
   Šis lēmums ir adresēts dalībvalstīm un Eiropas Ķīmisko vielu aģentūrai.
   
      Briselē, 2010. gada 20. aprīlī
      
         
            Komisijas vārdā –
         
            priekšsēdētēja vietnieks
         
         Antonio TAJANI
      
   
   
      (1)  OV L 396, 30.12.2006., 1. lpp.
   
      (2)  Eiropas Savienības Riska novērtējuma ziņojuma atjauninātā redakcija, 2008. gada augusts, pieejama http://ecb.jrc.ec.europa.eu/
   
      (3)  OV L 84, 5.4.1993., 1. lpp.
   
      (4)  OV L 148, 9.6.2007., 17. lpp.
   
      (5)  OV L 262, 27.9.1976., 201. lpp.
   
      (6)  OV C 130, 9.6.2009., 3. lpp.